Biohumusas (vermikompostas) yra ne kas kita, kaip sliekų mėšlas, pasižymintis dirvožemio struktūrą gerinančiomis savybėmis. Jame taip pat gausu įvairiausių makro bei mikroelementų, fermentų, aminorūgščių, įskaitant vertingąsias humino rūgštis, ir pan. Biohumusas taip pat pasižymi savybe, neleidžiančia kauptis nitratams. Teigiama, kad į dirvožemį „įvestas“ biohumusas veikia apie 4–7 metus. Jo veikimo trukmė priklauso nuo perdirbtų organinių atliekų bei kaprolito santykio mišinyje. Biohumusas be kitą ko nuo ankstyvo pavasario iki vėlyvo rudens gali būti naudojamas ir atvirame grunte ir, kas labai svarbu, nealina dirvožemio, kaip tai daro, pavyzdžiui, įvairios mineralinės trąšos.